C 285/12
HR
Službeni list Europske unije
14.8.2023.
(27)
U trenutku donošenja Odluke Activision Blizzard ne licencira svoje igre za usluge internetskog prijenosa igara u oblaku.
Međutim, Komisija smatra, ponajprije na temelju internih dokumenata poduzetnika Activision Blizzard, da bi, da nema transakcije, Activision Blizzard vjerojatno počeo licencirati svoje igre za usluge internetskog prijenosa igara u oblaku, posebno one koje se temelje na poslovnom modelu kupnje igre (tj. platforme koje korisnicima omogućuju internetski prijenos igara koje su već kupili u digitalnoj trgovini).
(28)
S obzirom na navedeno Komisija smatra da bi Microsoft imao sposobnost primijeniti uspješnu strategiju ograničavanja pristupa konkurentskim pružateljima usluga internetskog prijenosa igara u oblaku na način da Game Pass Ultimate bude jedina usluga internetskog prijenosa igara u oblaku u okviru koje su dostupne igre poduzetnika Activision Blizzard.
Komisija smatra da su igre poduzetnika Activision Blizzard važan resurs za usluge internetskog prijenosa igara u oblaku te stoga Activision Blizzard ima tržišnu snagu na tržištu za razvoj i izdavanje igara za igraće konzole.
Komisija navodi da je zajednički tržišni udio stranaka prema prihodima za 2022. u području razvoja i izdavanja videoigara za igraće konzole i osobna računala ispod praga od 30 %.
Međutim, udio stranaka veći je u nekim potencijalnim užim segmentima, posebno kad se uzmu u obzir žanrovi kao što su igranje uloga u EGP-u i pucačke igre na svjetskoj razini te kad se promatraju drugi parametri, kao što su aktivni korisnici na mjesečnoj osnovi ili broj sati igranja.
U tom su pogledu posebno zanimljive i popularne igre uloga i pucačke igre, a Activision Blizzard ima neke od najuspješnijih igara u tim žanrovima, kao što su „Call of Duty” i „World of Warcraft”.
(29)
Microsoft bi nakon transakcije imao tehničku i ugovornu sposobnost da konkurentskim pružateljima usluga internetskog prijenosa igara u oblaku uskrati igre poduzetnika Activision Blizzard te da one budu dostupne za internetski prijenos samo u okviru usluge Game Pass Ultimate.
U tom slučaju konkurentske usluge internetskog prijenosa igara u oblaku ne bi raspolagale pravodobnim i djelotvornim protustrategijama.
To je prvenstveno zato što je za njihovu sposobnost tržišnog natjecanja ključno da imaju velik katalog popularnog sadržaja, a igre za osobna računala i igraće konzole drugih proizvođača ne bi bile zadovoljavajuća alternativa za izradu kataloga igara s pomoću kojeg bi se usluge igara u oblaku koje pružaju treće strane mogle natjecati s uslugom Game Pass Ultimate kad bi ta usluga imala isključivo pravo da nudi igre poduzetnika Activision Blizzard.
(30)
Komisija smatra i da bi Microsoft imao poticaj da ograniči pristup konkurentskim distributerima igara za osobna računala i igraće konzole uslugama internetskog prijenosa igara u oblaku.
Uzrok tomu ponajprije je činjenica da su igre poduzetnika Activision Blizzard vrlo popularne te bi se strategijom ograničavanja pristupa povećao broj igrača koji koriste funkciju internetskog prijenosa igara u okviru usluge Game Pass Ultimate.
Vjerojatno bi došlo do velikog povećanja, među ostalim i zbog značajki Microsoftovih djelatnosti koje, među ostalim, kombiniraju usluge internetskog prijenosa igara u oblaku, usluge pretplate i operativni sustav za osobna računala Windows.
Komisija smatra da bi gubici nastali zbog strategije ograničavanja pristupa bili ograničeni u usporedbi s dobicima.
(31)
Naposljetku, Komisija smatra da bi strategija ograničavanja pristupa znatno utjecala na tržišno natjecanje u distribuciji igara za osobna računala i igraće konzole.
Trend igara u oblaku u porastu je i očekuje se da će postati važan distribucijski kanal, a strategija ograničavanja pristupa otežala bi ulazak na tržište ili širenje konkurentskih usluga internetskog prijenosa igara u oblaku, koje u načelu nisu vertikalno integrirane i morale bi se oslanjati na manji broj neovisnih izdavača.
Nadalje, segment igara u oblaku relativno je malen u odnosu na ukupno tržište, no očekuje se da će se znatno povećati jer je riječ o važnom izvoru inovacija.
(32)
Komisija stoga smatra da bi transakcija znatno ograničila učinkovito tržišno natjecanje na tržištu za distribuciju igara za osobna računala i igraće konzole jer bi spojeni subjekt konkurentskim pružateljima usluga internetskog prijenosa igara u oblaku uskratio igre poduzetnika Activision Blizzard.
4.3.
Konglomeratni učinci
(33)
Transakcija dovodi do konglomeratnih veza između igara poduzetnika Activision Blizzard i Microsoftove isporuke operativnog sustava Windows.
Točnije, Komisija na temelju rezultata istraživanja tržišta smatra da bi Microsoft mogao nakon transakcije ograničiti pristup konkurentskim pružateljima operativnih sustava za osobna računala na način da se internetski prijenos igara poduzetnika Activision Blizzard za osobna računala i igraće konzole u oblaku poveže s operativnim sustavom Windows.